CELEX: 32017D0074
Language: hu
Date: 2016-11-25 00:00:00
Title: A Bizottság (EU) 2017/74 végrehajtási határozata (2016. november 25.) a gázolaj és a kerozin közös adóügyi jelölőanyagának létrehozásáról (az értesítés a C(2016) 7546. számú dokumentummal történt)

14.1.2017   
            
            
               HU
            
            
               Az Európai Unió Hivatalos Lapja
            
            
               L 10/7
            
         A BIZOTTSÁG (EU) 2017/74 VÉGREHAJTÁSI HATÁROZATA
   (2016. november 25.)
   a gázolaj és a kerozin közös adóügyi jelölőanyagának létrehozásáról
   
      
         (az értesítés a C(2016) 7546. számú dokumentummal történt)
      
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a gázolaj és a kerozin adóügyi jelölőanyagáról szóló, 1995. november 27-i 95/60/EK tanácsi irányelvre (1) és különösen annak 2. cikke (2) bekezdésére,
   mivel:
   
               (1)
            
            
               A belső piac megfelelő működése és különösen az adócsalás megelőzése érdekében a 95/60/EK irányelv előírja egy közös jelölőanyag-rendszer létrehozatalát a jövedékiadó-mentesen vagy kedvezményes jövedékiadó-mértékkel szabadforgalomba bocsátott, a Kombinált Nómenklatúra (KN) szerinti 2710 00 69 kóddal jelölt gázolaj és a 2710 00 55 KN-kóddal jelölt kerozin azonosítására. Az első kódot a 2710 19 43, a 2710 19 46, a 2710 19 47, a 2710 19 48, a 2710 20 11, a 2710 20 15, a 2710 20 17 és a 2710 20 19 KN-kódra választották szét a gázolaj kéntartalmának és biodízel gázolajban való jelenlétének a figyelembevétele céljából, a második kódot pedig a 2710 19 25 KN-kóddal váltották fel (2).
            
         
               (2)
            
            
               A 2011/544/EU bizottsági végrehajtási határozat (3) az N-etil-N-[2-(1-izobutoxietoxi)etil]-4-(fenilazo)anilin (Solvent Yellow 124) tudományos névvel azonosított terméket határozta meg a 95/60/EK irányelv szerinti közös adóügyi jelölőanyagként az olyan gázolaj és kerozin tekintetében, amelyre nem alkalmazták az ilyen energiatermékekre üzemanyagként való használatuk esetén vonatkozó normál adómértéket.
            
         
               (3)
            
            
               A 2011/544/EU végrehajtási határozat 2. cikke kiköti, hogy a végrehajtási határozatot legkésőbb 2016. december 31-ig felül kell vizsgálni, figyelembe véve a jelölőanyag-rendszerek terén bekövetkezett technikai fejlődést, valamint tekintettel arra, hogy fel kell lépni a jövedékiadó-mentes vagy kedvezményes jövedékiadó-mértékű ásványolajok jogellenes felhasználása ellen.
            
         
               (4)
            
            
               A felülvizsgálat részeként a Bizottság szándéknyilatkozati felhívást tett közzé a gázolaj és a kerozin adóügyi jelölőanyagaként felhasználható termékek bemutatására (4). A Bizottság olyan jelölőanyagot szeretne találni, amely előre meghatározott kritériumok alapján jobb teljesítményt nyújt, mint a jelenleg használatos anyag.
            
         
               (5)
            
            
               mivel a felülvizsgálat még nem zárult le, a 95/60/EK irányelv szerinti közös adóügyi jelölőanyagként továbbra is a Solvent Yellow 124-et kell alkalmazni az említett irányelvben meghatározott feltételek szerint.
            
         
               (6)
            
            
               E határozat nem mentesíti a vállalkozásokat a Szerződés 102. cikkében foglalt kötelezettségeik alól.
            
         
               (7)
            
            
               Figyelembe kell venni a tudomány jövőbeni fejlődéséből adódó lehetőségeket, mégpedig az e határozat felülvizsgálatára vonatkozó határidő megállapításával.
            
         
               (8)
            
            
               Ha időközben bebizonyosodik, hogy a Solvent Yellow 124 lehetőséget teremt az adócsalásra, illetve egészségügyi vagy környezeti károsodást okoz, vagy ha a Bizottság időközben a Solvent Yellow 124-nél jobb teljesítményt nyújtó anyagot talál, a határozat felülvizsgálatát a fenti határidőnél korábban kell elvégezni.
            
         
               (9)
            
            
               A 2011/544/EU végrehajtási határozatot ezért fel kell váltani.
            
         
               (10)
            
            
               Az e határozatban előírt intézkedések összhangban vannak a Jövedékiadó-bizottság véleményével,
            
         ELFOGADTA EZT A HATÁROZATOT:
   1. cikk
   A 95/60/EK irányelvben előírt közös adóügyi jelölőanyagként a 2710 19 43, a 2710 19 46, a 2710 19 47, a 2710 19 48, a 2710 20 11, a 2710 20 15, a 2710 20 17 és a 2710 20 19 KN-kód alá tartozó gázolaj és a 2710 19 25 KN-kód alá tartozó kerozin megjelölésére az e határozat mellékletében meghatározott Solvent Yellow 124-et kell használni.
   A tagállamok a jelölőanyag jelölési mennyiségét az ásványolajban literenként legalább 6 és legfeljebb 9 milligrammban határozzák meg.
   2. cikk
   E határozat legkésőbb 2021. december 31-ig felülvizsgálatra kerül, figyelembe véve a jelölőanyag-rendszerek terén bekövetkezett technikai fejlődést, valamint tekintettel arra, hogy fel kell lépni a jövedékiadó-mentes vagy kedvezményes jövedékiadó-mértékű energiatermékek jogellenes felhasználása ellen.
   Ha időközben bebizonyosodik, hogy a Solvent Yellow 124 lehetőséget teremt az adócsalásra, illetve egészségügyi vagy környezeti károsodást okoz, vagy ha a Bizottság időközben a Solvent Yellow 124-nél jobb teljesítményt nyújtó anyagot talál, a határozat felülvizsgálatát a fenti határidőnél korábban kell elvégezni.
   3. cikk
   A 2011/544/EU végrehajtási határozat hatályát veszti.
   4. cikk
   Ennek a határozatnak a tagállamok a címzettjei.
   
      Kelt Brüsszelben, 2016. november 25-én.
      
         
            a Bizottság részéről
         
         Pierre MOSCOVICI
         
            a Bizottság tagja
         
      
   
   
      (1)  HL L 291., 1995.12.6., 46. o.
   
   
      (2)  A Kombinált Nómenklatúra szerinti kódok azok, amelyek a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról szóló, 2015. október 6-i (EU) 2015/1754 bizottsági végrehajtási rendeletben (HL L 285., 2015.10.30., 1. o.) szerepelnek.
   
      (3)  A Bizottság 2011/544/EU végrehajtási határozata (2011. szeptember 16.) a gázolaj és a kerozin közös adóügyi jelölőanyagának létrehozásáról (HL L 241., 2011.9.17., 31. o.).
   
      (4)  HL C 299., 2015.9.11., 28. o.
   
   
      MELLÉKLET
      
                  1.
               
               
                  A színjegyzék szerinti azonosító: Solvent Yellow 124.
                  
               
            
                  2.
               
               
                  Tudományos név: N-etil-N-[2-(1-izobutoxietoxi)etil]-4-(fenilazo)anilin.